**OBRAZLOŽENJE OPĆEG DIJELA PRVIH IZMJENA I DOPUNA**

**PRORAČUNA GRADA NOVSKE ZA 2019. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Prvim Izmjenama i dopunama iznos proračuna povećava se za 2.391.715,00 kn ili za 2,57 %, tako da proračun iznosi 95.337.073,00 kn.

Rješenjem Trgovačkog suda u Zagrebu od 16. siječnja 2019. godine Tt-18/47703-2 u sudski registar upisano je osnivanje ustanove Javna vatrogasna postrojba Grada Novske. Primitkom navedenog rješenja nastavlja se proces registracije te se provode mjere za početak rada ustanove. Jedna od mjera, tj. preduvjeta za funkcioniranje ustanove je osiguranje financijskih sredstava, što je ujedno razlog provođenja prvih Izmjena i dopuna Proračuna. Javna vatrogasna postrojba ima status proračunskog korisnika Grada te je stoga u posebnom dijelu proračuna planirana u nadležnom Upravnom odjelu za gospodarstvo, poljoprivredu, komunalni sustav i prostorno uređenje za rad te djelatnosti, i to na način da je u skladu s organizacijskom klasifikacijom otvorena Glava 00402 Javna vatrogasna postrojba Grada Novske bez dodijeljenog RKP-a, tj. broja pod kojim će se proračunski korisnik voditi u Registru proračunskih korisnika Ministarstva financija. Proces dodjele statusa je u tijeku, a po primitku broja idućim izmjenama i dopunama proračuna, dodijeljeni RKB broj će se unijeti u proračun.

Promjene na prihodovnoj strani proračuna iskazane su planiranjem prihoda pomoći na ime decentraliziranih funkcija u iznosu od 1.800.607,00 kn. Vlada Republike Hrvatske donijela je Uredbu o načinu financiranja decentraliziranih funkcija te izračun iznosa pomoći izravnanja za decentralizirane funkcije jedinica lokalne i područne (regionalne) samouprave za 2019. godinu i Odluku o minimalnim financijskim standardima za obavljanje djelatnosti javnih vatrogasnih postrojbi u 2019. godini temeljem kojih je određen iznos za financiranje Javne vatrogasne postrojbe Grad Novske. Osim prihoda pomoći, Grad će u skladu sa Zakonom o financiranju jedinica lokalne i područne (regionalne) samouprave ostvarivati prihod iz dodatnog udjela poreza na dohodak za decentralizirane funkcije od 1 %. U skladu s navedenim, planirana su sredstva u iznosu od 150.000,00 kn povećanjem poreznih prihoda. Vlastita sredstva ustanove planirana su u iznosu od 30.000,00 kn.

Na rashodovnoj strani proračuna planirani su rashodi Javne vatrogasne postrojbe u iznosu od 2.580.607,00 kn koji će se financirati s 579.500,00 kn iz prihoda proračuna Grada, 150.000,00 kn iz dodatnog udjela poreza na dohodak, 30.000,00 kn iz vlastitih sredstava te 1.800.607,00 kn iz prihoda pomoći-decentralizirana sredstva.

Osnivanjem, odnosno početkom rada JVP planirana sredstva za rad Vatrogasne zajednice Grada Novske se oslobađaju u iznosu od 425.914,00 kn. Osim navedenog smanjenja za rad VZG-a, planirana su sredstva kapitalne donacije u iznosu od 237.022,00 kn namijenjena DVD-u Novska za legalizaciju objekta u njihovu vlasništvu.